รายย่อย NMG ยื่นหนังสือทวงถามความคืบหน้ากับ ก.ล.ต.
ตัวแทนรายย่อย NMG ยื่นหนังสือทวงถาม กลต. ถึงความไม่คืบหน้า เรื่องการตั้งคณะกรรมการสอบสวนการกีดกันผู้ถือหุ้นเข้าประชุมสามัญประจำปี ขู่หากไม่มีความคืบหน้าจะร้องเรียนต่อสำนักงานคณะกรรมการป้องกันและปราบปรามการทุจริตแห่งชาติ หรือกองบังคับการปราบปรามการกระทำความผิดเกี่ยวกับการทุจริตและประพฤติมิชอบในวงราชการ เพื่อตรวจสอบการปฏิบัติงานของพนักงานเจ้าหน้าที่ ก.ล.ต.
28 ต.ค. 2558

ผู้สื่อข่าวรายงานว่า เมื่อวันที่ 5 ต.ค. 2558 นายดิษเดช หิรัญจิรคุณ ตัวแทนกลุ่มผู้ถือหุ้นรายย่อย บริษัท เนชั่น มัลติมีเดีย กรุ๊ป จำกัด (มหาชน) หรือ NMG  ได้ยื่นหนังสือร้องเรียนและขอให้ตั้งกรรมการมาดำเนินการเพื่อยุติกับข้อสงสัยต่างๆ ภายในวันที่  19  ตุลาคม  2558  เพื่อให้ความเป็นธรรมกับผู้ถือหุ้น  NMG และเพื่อกอบกู้ความน่าเชื่อถือของ ก.ล.ต.  กับผู้ลงทุนทั้งไทยและเทศในตลาดหลักทรัพย์ไทยต่อไปในอนาคต 
ขณะที่ต่อมาในวันที่ 22 ตุลาคม 2558 ก.ล.ต. มีหนังสือแจ้งว่า “ได้รับเรื่องร้องเรียนของท่านแล้ว จะดำเนินการตามแนวทางการจัดการของสำนักงานกรณีที่มีการร้องเรียนพนักงาน โดยจะตรวจสอบเรื่องดังกล่าวโดยเร็ว”
ทั้งนี้ทางนายดิษเดชและกลุ่มผู้ถือหุ้นรายย่อย NMG เห็นว่าหนังสือของ ก.ล.ต.  เพียงแจ้งว่า  ได้รับเรื่องร้องเรียนแล้วเท่านั้น  โดยที่ยังไม่มีการแจ้งผลการดำเนินการหรือความคืบหน้าในการดำเนินการแต่อย่างใด
อีกทั้งในกรณีที่กลุ่มผู้ถือหุ้นรายย่อย NMG  ยื่นหนังสือร้องเรียนและตั้งข้อสงสัย  ยังมีคำขอให้มีการแต่งตั้งกรรมการชุดอื่น หรือพนักงานเจ้าหน้าที่คนอื่น เข้าดำเนินการสอบสวนข้อเท็จจริง และรวบรวมพยานหลักฐานต่างๆ ในอันที่จะพิสูจน์ความผิดของกรรมการบริหารบริษัท เนชั่น มัลติมีเดีย กรุ๊ป จำกัด (มหาชน)  ทุกคน แต่พนักงานเจ้าหน้าที่อาจยังมีการละเลยหรือละเว้นที่จะไม่สอบสวนพยานหรือรวบรวมพยานหลักฐานให้ละเอียด อาจมีลักษณะเข้าข่ายเป็นการละเว้นการปฏิบัติ เพื่อที่จะช่วยเหลือคณะกรรมการบริหารบริษัท เนชั่น มัลติมีเดีย กรุ๊ป จำกัด (มหาชน)
ทั้งๆ ที่ในการประชุมสามัญผู้ถือหุ้นประจำปีของ NMG แจ้งว่ากรรมการบริหารบริษัท เนชั่น มัลติมีเดีย กรุ๊ป จำกัด (มหาชน) ทุกคน ได้เข้าร่วมประชุมสามัญผู้ถือหุ้นประจำปี ต่างก็มีส่วนร่วมกับการกีดกันผู้ถือหุ้นกลุ่มใหม่ไม่ให้เข้าร่วมประชุม ซึ่งเป็นความผิดและเป็นการกระทำโดยทุจริต กรรมการทุกรายจึงต้องรับผิดร่วมกันทุกคน แต่ที่ปรากฏตามข่าวผลการดำเนินการของ ก.ล.ต.  ไม่เห็นว่าเจ้าหน้าที่ ก.ล.ต. จะได้สอบสวนข้อเท็จจริงและกล่าวหากรรมการบริหารบริษัท เนชั่น มัลติมีเดีย กรุ๊ป จำกัด (มหาชน) ทุกคน ทั้งๆ ที่เป็นความผิดที่ปรากฏโดยชัดเจนไม่ได้มีความสลับซับซ้อนในการสอบสวนข้อเท็จจริงแต่อย่างใด
​​โดยระบุว่าหากยังไม่มีความคืบหน้า หรือยังไม่มีการดำเนินการสอบสวนรวบรวมพยานหลักฐานเพื่อพิสูจน์ให้เห็นความผิดของกรรมการบริษัท NMG  ทุกคน  ที่ร่วมกระทำผิดโดยทุจริต  อันอยู่ในข่ายเป็นการละเว้นการปฏิบัติหน้าที่โดยมิชอบ  กลุ่มผู้ถือหุ้นรายย่อย NMG มีความจำเป็นที่จะต้องร้องขอความเป็นธรรม  และร้องขอต่อสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.)  หรือกองบังคับการปราบปรามการกระทำความผิดเกี่ยวกับการทุจริตและประพฤติมิชอบในวงราชการ  (ป.ป.ป. ตร.)  เพื่อตรวจสอบการปฏิบัติงานของพนักงานเจ้าหน้าที่ ก.ล.ต. ว่าเป็นการเข้าข่ายการละเว้นปฏิบัติหน้าที่โดยมิชอบหรือไม่ต่อไป